
–	so zreteľom na články 2 a 7 Zmluvy o Európskej únii (ďalej len „Zmluva o EÚ“),
–	so zreteľom na Zmluvu o fungovaní Európskej únie, najmä na jej články 114 a 258,
–	so zreteľom na Chartu základných práv Európskej únie, najmä na jej článok 11,
–	so zreteľom na nariadenie Európskeho parlamentu a Rady (EÚ) 2024/1083 z 11. apríla 2024, ktorým sa stanovuje spoločný rámec pre mediálne služby na vnútornom trhu a mení smernica 2010/13/EÚ[footnoteRef:1] (Európsky akt o slobode médií), najmä na jeho články 5 a 21, [1:  	Ú. v. EÚ L, 2024/1083, 17.4.2024, ELI: http://data.europa.eu/eli/reg/2024/1083/oj.] 

–	so zreteľom na judikatúru Súdneho dvora Európskej únie a Európskeho súdu pre ľudské práva týkajúcu sa slobody médií,
–	so zreteľom na Protokol (č. 29) o systéme verejnoprávneho vysielania v členských štátoch[footnoteRef:2], [2:  	Ú. v. EÚ C 326, 26.10.2012, s. 312, ELI: http://data.europa.eu/eli/treaty/tfeu_2012/pro_29/oj.] 

–	so zreteľom na judikatúru Ústavného súdu Litovskej republiky týkajúcu sa ústavného postavenia a nezávislosti štátneho verejnoprávneho vysielateľa, najmä na jeho rozsudky z 21. decembra 2006, 16. mája 2019 a 3. novembra 2020,
–	so zreteľom na aktualizovaný zoznam kritérií právneho štátu Európskej komisie pre demokraciu prostredníctvom práva (Benátskej komisie) a súbor nástrojov Európskej únie v oblasti právneho štátu,
–	so zreteľom na nedávny legislatívny vývoj v Litve, ktorý má vplyv na model financovania štátneho verejnoprávneho vysielateľa a ktorého cieľom je zjednodušiť postupy odvolávania jeho generálneho riaditeľa,
–	so zreteľom na výročné správy Komisie o právnom štáte, najmä na jej správu o právnom štáte 2025, konkrétne na kapitolu o situácii v oblasti právneho štátu v Litve (SWD(2025)0915),
–	so zreteľom na článok 136 ods. 2 a ods. 4 rokovacieho poriadku,
A.	keďže slobodné, nezávislé a pluralitné médiá predstavujú jeden zo základných pilierov demokracie, právneho štátu a ochrany základných práv v EÚ; keďže oslabenie štátnych verejnoprávnych vysielateľov podkopáva normy slobody médií v čase, keď sa rozmáhajú dezinformácie, zahraničné zasahovanie a politická polarizácia;
B.	keďže poskytovatelia verejnoprávnych médií zohrávajú kľúčovú úlohu pri zabezpečovaní prístupu k nestranným informáciám, ochrane pluralizmu, kontrole osôb, ktoré sú pri moci, a pri vyvodzovaní zodpovednosti voči verejným orgánom, v boji proti dezinformáciám a pri umožňovaní informovanej demokratickej účasti; keďže tieto funkcie možno účinne plniť len vtedy, ak je plne zaručená inštitucionálna a redakčná nezávislosť verejnoprávneho vysielateľa;
C.	keďže reformy ovplyvňujúce poskytovateľov verejnoprávnych médií by sa mali vykonávať transparentným a inkluzívnym spôsobom po konzultácii s príslušnými zainteresovanými stranami vrátane novinárov, občianskej spoločnosti a mediálnych expertov a v súlade s právom EÚ;
D.	keďže poskytovatelia verejnoprávnych médií zohrávajú na vnútornom trhu mediálnych služieb osobitnú úlohu tým, že zabezpečujú občanom a podnikom prístup k rôznorodej ponuke obsahu vrátane kvalitných informácií a nestranného a vyváženého mediálneho pokrytia, a preto majú zásadný význam pre presadzovanie základného práva na slobodu prejavu a informácie, keďže umožňujú ľuďom vyhľadávať a prijímať rôznorodé informácie a podporujú hodnoty demokracie, kultúrnej rozmanitosti a sociálnej súdržnosti;
E.	keďže nezávislé fungovanie poskytovateľov verejnoprávnych médií si vyžaduje pevné vnútroštátne právne záruky na ochranu ich redakčnej a inštitucionálnej nezávislosti a na zabezpečenie nestranného poskytovania plurality informácií a názorov; keďže podľa článku 3 európskeho aktu o slobode médií musia členské štáty rešpektovať právo občanov na prístup k pluralite redakčne nezávislého mediálneho obsahu v prospech slobodnej a demokratickej diskusie; keďže článkom 5 európskeho aktu o slobode médií sa vykonávajú tieto zásady stanovením záväzných záruk týkajúcich sa transparentných a objektívnych postupov menovania a odvolávania najvyššieho riadiaceho pracovníka alebo členov správnej rady poskytovateľov verejnoprávnych médií vrátane ustanovení, ktoré zabezpečujú, aby každé predčasné odvolanie bolo výnimočné, riadne odôvodnené, vopred oznámené a bolo ho možné súdne preskúmať; keďže v článku 5 ods. 3 európskeho aktu o slobode médií sa členským štátom ukladá povinnosť zabezpečiť, aby sa „ postupy financovania poskytovateľov verejnoprávnych médií zakladali na vopred stanovených transparentných a objektívnych kritériách“, pričom sa poskytnú primerané, udržateľné a predvídateľné finančné zdroje v súlade s ich verejnoprávnym poslaním a zabezpečí sa ich redakčná nezávislosť; keďže podľa článku 21 európskeho aktu o slobode médií musia byť všetky legislatívne, regulačné alebo správne opatrenia prijaté členským štátom, ktoré môžu ovplyvniť pluralitu médií alebo redakčnú nezávislosť, riadne odôvodnené a primerané;
F.	keďže predsedníčka Komisie vo svojej správe o stave Únie v roku 2025 zdôraznila, že úpadkom tradičných a nezávislých médií v niektorých častiach EÚ vznikli tzv. spravodajské púšte, v ktorých sa darí dezinformáciám, čo predstavuje vážne riziko pre demokraciu; keďže zdôraznila, že nezávislé médiá majú zásadný význam pre vyvodzovanie zodpovednosti voči osobám, ktoré sú pri moci, a pre predchádzanie korupcii, a že ich ovládnutie je často prvým krokom v autoritárskych príručkách a umožňuje úpadok demokracie a korupciu bez verejnej kontroly;
G.	keďže skúsenosti z viacerých členských štátov a z celého sveta ukazujú, že pokusy o ovládnutie verejnoprávnych médií môžu byť prvým krokom k širšiemu úpadku demokracie;
H.	keďže podľa Ústavy Litovskej republiky je štátny verejnoprávny vysielateľ poverený osobitným verejnoprávnym poslaním, ktorým je zabezpečiť riadne informovanie spoločnosti na vnútroštátnej úrovni spôsobom, ktorý podporuje ústavné a spoločné ľudské hodnoty; keďže podľa Ústavy Litovskej republiky musí byť činnosť štátneho verejnoprávneho vysielateľa pri plnení tohto ústavou zvereného poslania založená na zásadách pluralitnej demokracie, objektivity, nestrannosti a rešpektovania ľudskej dôstojnosti a základných práv vrátane slobody presvedčenia a jeho vyjadrovania;
I.	keďže Ústavný súd Litovskej republiky rozhodol, že z ústavného poslania štátneho verejnoprávneho vysielateľa vyplýva jeho nezávislosť a že každý model kontroly musí byť zlučiteľný s nezávislosťou vysielateľa a nesmie predstavovať cenzúru ani politické zasahovanie;
J.	keďže po parlamentných voľbách v Litve v roku 2024 vznikla vládna koalícia, ktorej súčasťou je krajne pravicová populistická strana Úsvit Nemanu; keďže Ústavný súd Litovskej republiky 25. apríla 2024 konštatoval, že predseda tejto strany sa dopustil hrubého porušenia ústavy a porušenia ústavného sľubu svojimi antisemitskými a nenávisť podnecujúcimi výrokmi; keďže tieto zistenia následne potvrdil súd prvého stupňa; keďže vládna koalícia ani strana Úsvit Nemanu sa od týchto činov nedištancovali; keďže líder strany Úsvit Nemanu naďalej zohráva významnú úlohu v rámci vládnej väčšiny a aktívne podporuje kampaň zameranú na Litovský štátny rozhlas a televíziu (ďalej len „LRT“);
K.	keďže litovský predseda vlády z tejto vládnej koalície musel v júli 2025 odstúpiť po zisteniach investigatívnych novinárov vrátane reportáže LRT, ktorá vzbudila vážne obavy v súvislosti s jeho údajným zapojím do korupčných praktík; keďže neskôr v roku 2025 vyvolali legislatívne iniciatívy ovplyvňujúce financovanie a riadenie LRT obavy na domácej a medzinárodnej scéne týkajúce sa slobody médií a inštitucionálnej nezávislosti;
L.	keďže na podnet poslancov vládnucej parlamentnej väčšiny bol Štátny kontrolný úrad Litovskej republiky poverený, aby vykonal komplexný audit výkonnosti LRT a posúdil jej činnosť v rokoch 2021 – 2024 z hľadiska hospodárnosti, efektívnosti a účinnosti; keďže Národný kontrolný úrad vo svojich záveroch konštatoval, že prevažná väčšina strategických a prevádzkových ukazovateľov výkonnosti LRT dosiahla úroveň minimálne 90 % a že plánovanie a využívanie finančných zdrojov LRT bolo odôvodnené a transparentné, pričom bolo potrebné riešiť niektoré aspekty, ako je verejné obstarávanie a postupy prijímania zamestnancov; keďže odporúčania z auditu sa zameriavali na ďalšie zlepšenie vnútorných procesov a neodporúčali sa v nich žiadne zmeny modelu financovania, štruktúry riadenia ani vedenia LRT, ani sa nepožadoval žiadny politický ani inštitucionálny zásah; keďže po týchto zisteniach Národného kontrolného úradu nasledovali ďalšie kroky vrátane prekrývajúcich sa kontrol, žiadostí adresovaných iným štátnym orgánom o preverenie činnosti LRT a opakovaných verejných útokov na vedenie LRT; keďže niektoré mediálne a novinárske organizácie varovali, že zistenia auditu boli verejne skreslené a selektívne použité v politickej diskusii; keďže ani odporúčania z auditu, ani žiadne iné argumenty nemôžu odôvodniť legislatívne opatrenia, ktoré sú v rozpore s litovskou ústavou a Európskym aktom o slobode médií;
M.	keďže 27. novembra 2025 litovský parlament Seimas prijal zmeny zákona o LRT, ktorými sa rozpočet LRT na roky 2026 až 2028 zmrazil na úrovni z roku 2025, ktorá predstavuje 79,6 milióna EUR, a znížil sa jej budúci podiel na daňových príjmoch, čo vedie k štrukturálnemu a dlhodobému zníženiu verejného financovania; keďže tieto zmeny boli predložené krátko pred prijatím a boli schválené tesne pred začatím nového rozpočtového roka a bez náležitej diskusie, čo vyvoláva vážne obavy zainteresovaných strán z oblasti médií, pokiaľ ide o právnu istotu, oprávnené očakávania a dodržiavanie zásady vacatio legis, ktorá je neoddeliteľnou súčasťou právneho štátu;
N.	keďže následne boli predložené návrhy zákonov, ktorými sa oslabujú záruky týkajúce sa predčasného odvolania generálneho riaditeľa LRT Radou LRT, ktorej dve tretiny (8 z 12 členov) vymenúvajú politické orgány, konkrétne prezident a litovský parlament, pričom každý z nich vymenúva štyroch členov; keďže v týchto návrhoch zákonov sa navrhuje nahradiť kvalifikovanú väčšinu potrebnú na odvolanie generálneho riaditeľa jednoduchou väčšinou, zrušiť požiadavku odôvodnenia verejným záujmom a zaviesť tajné hlasovanie v Rade LRT;
O.	keďže tieto legislatívne iniciatívy boli zavedené a presadzované v rámci zrýchlených postupov bez objektívne odôvodnených výnimočných okolností, čím sa oslabila transparentnosť, inkluzívnosť a zmysluplná účasť zainteresovaných strán a občianskej spoločnosti a nedodržali sa únijné a ústavné normy zodpovednej správy vecí verejných; keďže Rada Európy, Európska vysielacia únia, medzinárodné novinárske organizácie, oddelenie legislatívy litovského parlamentu, Litovská národná komisia UNESCO a predstaviteľ Organizácie pre bezpečnosť a spoluprácu v Európe (ďalej len „OBSE“) pre slobodu médií varovali, že tieto opatrenia výrazne zvyšujú zraniteľnosť LRT voči politickému tlaku; keďže Špeciálna vyšetrovacia služba Litovskej republiky – národný protikorupčný orgán – vo svojom posúdení navrhovaných legislatívnych zmien identifikovala riziká súvisiace s korupciou a dospela k záveru, že zavedenie tajného hlasovania o odvolaní generálneho riaditeľa LRT je pravdepodobne nezlučiteľné so zásadami transparentnosti, otvorenosti a verejnej zodpovednosti, ktoré sú oporou demokratickej správy vecí verejných a právneho štátu;
P.	keďže sa zdá, že navrhované zmeny sú zamerané na súčasnú generálnu riaditeľku LRT, o čom svedčia verejné vyhlásenia účastníkov legislatívneho procesu, ktorí vyjadrili nespokojnosť s jej činnosťou a výslovne naznačili zámer umožniť jej odvolanie z funkcie; keďže právne predpisy zamerané na konkrétnu osobu (právne predpisy ad personam) sú nezlučiteľné so zásadami právneho štátu vrátane zásady právnej istoty, všeobecnosti právnych predpisov a zákazu svojvoľného výkonu moci;
Q.	keďže zamestnanci LRT začali 9. decembra 2025 na protest proti týmto zmenám štrajkovať a varujú, že uvedené zmeny by mohli „zničiť záruky, ktoré chránia nezávislosť LRT“; keďže pokusy o ovládnutie LRT vyvolali vlnu mobilizácie verejnosti, keď 9. decembra 2025 a 16. až 18. decembra 2025 demonštrovali vo Vilniuse desaťtisíce občanov a viac ako 140 000 občanov podpísalo verejnú petíciu proti týmto legislatívnym iniciatívam, čím vyjadrili široké spoločenské obavy o slobodu médií a demokratické normy v Litve;
R.	keďže Európsky parlament je povinný prejaviť solidaritu s občianskou spoločnosťou, ktorá bráni demokratické hodnoty vrátane slobody prejavu, médií a zhromažďovania, a konať rozhodne, keď sa v EÚ objavia systémové riziká pre demokraciu, právny štát a slobodu médií;
S.	keďže po pozastavení zrýchlených legislatívnych iniciatív bola zriadená parlamentná pracovná skupina s cieľom preskúmať model riadenia LRT; keďže profesijné združenie novinárov a iniciatívna skupina novinárov LRT sa odmietli zúčastniť, pričom poukazovali na nedostatočný dialóg, selektívne pozvánky a vyhlásenia, v ktorých sa uvádza, že predtým napadnuté pozmeňujúce návrhy sa prehodnotia; keďže tieto organizácie varovali, že tento proces predstavuje riziko legitimizácie politického zasahovania pod zámienkou konzultácií a môže umožniť opätovné pokusy o nepriamu cenzúru a oslabenie záruk redakčnej nezávislosti;
T.	keďže v súvislosti s prebiehajúcimi legislatívnymi iniciatívami, ktoré majú vplyv na riadenie LRT, bola LRT kritizovaná za využívanie vysielacieho času a zdrojov na protestné akcie novinárov na ochranu slobody prejavu vrátane vysielania minút ticha; keďže takéto vyhlásenia môžu prispievať k politickému tlaku a môžu mať odrádzajúci účinok na redakčnú nezávislosť;
U.	keďže podľa platformy Rady Európy na podporu ochrany žurnalistiky a bezpečnosti novinárov sú finančné prostriedky prideľované verejnoprávnym médiám na základe HDP v Litve už teraz jedny z najnižších v EÚ a LRT varovala, že dlhodobé finančné obmedzenia jej budú brániť v plnení zákonom stanovenej úlohy hlavného zdroja krízovej a núdzovej komunikácie v krajine, ako aj obmedzovať jej schopnosť zachovať nepretržité vysielanie počas vnútroštátnych núdzových situácií;
V.	keďže Komisia vo svojej správe o právnom štáte za rok 2025 vydala odporúčania pre Litvu, v ktorých vyzvala na pokračujúce úsilie o posilnenie nezávislosti, stabilného financovania a transparentného riadenia verejnoprávnych médií vrátane záruk proti politickému ovplyvňovaniu pri postupoch menovania a odvolávania;
W.	keďže LRT požiadala Benátsku komisiu Rady Európy o vydanie naliehavého stanoviska k prerokúvaným zmenám; keďže Benátska komisia sa rozhodla vypracovať naliehavé stanovisko k príslušným legislatívnym zmenám, pričom zdôraznila závažnosť situácie; keďže Benátska komisia navštívila 19. a 20. januára Litvu, aby posúdila situáciu;
1.	uznáva a oceňuje zásadnú úlohu verejnoprávnych médií, najmä štátnych poskytovateľov verejnoprávnych médií, pri presadzovaní a podpore hodnôt zakotvených v článku 2 Zmluvy o EÚ a v boji proti dezinformáciám, propagande a iným formám manipulácie s informáciami, čím sa chráni pluralitná a odolná demokracia; zdôrazňuje, že nezávislé a dôveryhodné médiá sú nevyhnutné pre demokratickú zodpovednosť, pretože umožňujú občanom kontrolovať osoby pri moci a odhaľovať korupciu a zneužívanie funkcie; zdôrazňuje, že oslabovanie nezávislých mediálnych ekosystémov výrazne oslabuje demokratickú zodpovednosť, uľahčuje šírenie dezinformácií a korupcie a redukuje schopnosť občanov vyvodzovať zodpovednosť voči tým, ktorí sú pri moci;
2.	konštatuje, že pokusy o polarizáciu spoločnosti, oslabenie dôvery v demokratické inštitúcie a podkopanie nezávislých mediálnych ekosystémov slúžia cieľom hybridnej vojny, ktorú vedie Ruská federácia a iné nepriateľské mocnosti proti EÚ a jej členským štátom a ktorá je zameraná na oslabenie demokratickej odolnosti; zdôrazňuje, že silní, nezávislí verejnoprávni vysielatelia sú kľúčovou obrannou líniou proti takémuto nepriateľskému zasahovaniu;
3.	vyzýva Komisiu a členské štáty, aby uznali investigatívnu žurnalistiku za základný prvok demokratickej odolnosti a zabezpečili, aby verejnoprávne médiá boli štrukturálne a finančne schopné podporovať investigatívnu žurnalistiku vrátane dlhodobých vyšetrovaní náročných na zdroje a aby boli novinári chránení pred akoukoľvek formou politického nátlaku, zastrašovania alebo odvety, či už priamou, alebo nepriamou, v reakcii na zákonné vykonávanie ich pracovných povinností;
4.	vyjadruje plnú solidaritu s litovskými novinármi, LRT a aktérmi občianskej spoločnosti, ktorí bránia slobodu médií vrátane inštitucionálnej a redakčnej nezávislosti LRT;
5.	odsudzuje všetky pokusy o oslabenie nezávislosti LRT vrátane legislatívnych a administratívnych opatrení a politického tlaku zameraného na získanie politickej kontroly nad LRT;
6.	domnieva sa, že zmrazenie a zníženie financovania LRT bez objektívnej ekonomickej nevyhnutnosti predstavuje politický nátlak nezlučiteľný s ústavnými zárukami a článkom 5 ods. 3 európskeho aktu o slobode médií;
7.	domnieva sa, že navrhované zmeny, ktorými sa majú oslabiť záruky týkajúce sa predčasného odvolávania generálneho riaditeľa LRT, predstavujú riziko spočívajúce v umožnení svojvoľných politických zásahov a sú nezlučiteľné s ústavnými zárukami a normami EÚ pre nezávislosť verejnoprávnych médií vrátane článku 5 ods. 2 európskeho aktu o slobode médií;
8.	dôrazne odsudzuje akúkoľvek formu právnych predpisov ad personam a pripomína, že právne predpisy zamerané na konkrétne osoby z dôvodu nezávislého výkonu ich profesionálnej činnosti sú nezlučiteľné so zásadami pluralitnej demokracie a právneho štátu;
9.	zdôrazňuje, že použitie zrýchlených legislatívnych postupov pri týchto zmenách nemá objektívne a ústavne opodstatnené dôvody, neumožňuje zabezpečenie transparentnosti, inkluzívnosti a zmysluplnej účasti kľúčových zainteresovaných strán a občianskej spoločnosti a nespĺňa požiadavky transparentného, zodpovedného, inkluzívneho a demokratického postupu tvorby právnych predpisov, ktoré sú neoddeliteľnou súčasťou zásady právneho štátu a najlepších európskych postupov pre proces tvorby právnych predpisov;
10.	naliehavo vyzýva litovský parlament, aby zamietol prerokúvané zmeny vrátane zníženia minimálneho počtu hlasov na odvolanie generálneho riaditeľa LRT, zrušenia požiadavky, aby bolo odvolanie založené na objektívnom zohľadnení verejného záujmu, a zavedenia tajného hlasovania a aby zabezpečil, že všetky legislatívne zmeny, ak sú potrebné, sa prijmú až po tom, ako Benátska komisia vydá svoje stanovisko, a že budú v súlade s európskym aktom o slobode médií a odporúčaniami Benátskej komisie a predstaviteľa OBSE pre slobodu médií;
11.	vyzýva litovský parlament a litovskú vládu, aby minimalizovali politický vplyv pri zostavovaní Rady LRT, a to aj znížením počtu miest pridelených nominantom politických orgánov a stanovením primeraných odborných požiadaviek na členov rady; ďalej vyzýva litovský parlament a litovskú vládu, aby sa zdržali prijímania a rušenia už prijatých legislatívnych opatrení a rozpočtových rámcov, ktoré oslabujú nezávislosť LRT, najmä tých, ktoré porušujú článok 5 Európskeho aktu o slobode médií, pokiaľ ide o ochranu riadenia verejnoprávnych médií pred politickým odvolávaním a zabezpečenie stabilného financovania verejnoprávneho vysielateľa, a aby zabezpečili jej stabilné, predvídateľné a primerané financovanie v súlade s požiadavkami európskeho aktu o slobode médií;
12.	žiada Komisiu, aby monitorovala akýkoľvek vývoj týkajúci sa slobody médií a nezávislosti verejnoprávnych médií v Litve, posúdila súlad prijatých a prerokúvaných zmien s európskym aktom o slobode médií a so zásadou právneho štátu, zodpovedajúcim spôsobom informovala litovské orgány a v prípade nesúladu využila všetky nástroje vrátane postupov v prípade nesplnenia povinnosti a súboru nástrojov EÚ na podporu právneho štátu;
13.	vyzýva litovské orgány, aby zintenzívnili rozsiahle a transparentné konzultácie s občianskou spoločnosťou, odborníkmi v oblasti médií a európskymi inštitúciami o riadení a financovaní verejnoprávnych médií; vyzýva politické strany, aby dôkladne zvážili navrhované zmeny zákona o LRT a zabezpečili, aby všetky budúce legislatívne zmeny boli predmetom verejných konzultácií vrátane príspevkov od domácich a zahraničných novinárov, organizácií pre slobodu médií a vedenia LRT;
14.	pripomína, že skúsenosti z iných členských štátov a z celého sveta ukazujú, že pokusy o ovládnutie verejnoprávnych médií často predstavujú prvú fázu širšieho úpadku demokracie, čo vedie k narušeniu slobody médií, nezávislosti súdnictva a integrity volieb; s veľkým znepokojením konštatuje, že verejnoprávne médiá a verejnoprávni vysielatelia v celej Európe sú čoraz viac vystavení politickým a ideologickým útokom, očierňujúcim kampaniam, zastrašovaniu a pokusom o oslabenie ich redakčnej nezávislosti a stabilného financovania krajne pravicovými subjektmi, ktoré sa snažia oslabiť nezávislú žurnalistiku a demokratický systém bŕzd a protiváh;
15.	pripomína dôležitú úlohu verejnoprávnych vysielateľov pri zachovávaní plurality médií, ktorá je uznaná v protokole (č. 29) k zmluvám; vyzýva členské štáty, aby poskytli primerané finančné a technické prostriedky, aby verejnoprávni vysielatelia mohli plniť svoju sociálnu funkciu a slúžiť verejnému záujmu; ďalej vyzýva členské štáty, aby zaručili redakčnú nezávislosť verejnoprávnych vysielateľov tým, že ich ochránia pomocou jasne vymedzených regulačných rámcov pred akoukoľvek formou vládneho, politického a obchodného zasahovania a zároveň zabezpečia úplnú autonómiu riadenia a nezávislosť všetkých verejných orgánov a subjektov, ktoré vykonávajú právomoci v oblasti vysielania a telekomunikácií;
16. 	zdôrazňuje, že ochrana nezávislosti verejnoprávnych médií je spoločnou európskou zodpovednosťou a nevyhnutnou podmienkou dôveryhodnosti EÚ ako spoločenstva založeného na demokracii, právnom štáte a základných právach;
17. 	víta záväzok Komisie posilniť odolnosť médií v celej EÚ, a to aj zvýšeným financovaním a cielenou podporou nezávislých, miestnych a verejnoprávnych médií; zdôrazňuje, že takáto podpora je nevyhnutná nato, aby sa zabránilo úpadku demokracie a aby sa zabezpečila informovaná aktívna účasť občanov;
18.	poveruje svoju predsedníčku, aby postúpila toto uznesenie Rade, Komisii, litovskému parlamentu, prezidentovi a vláde Litovskej republiky a Rade Európy.

